TASCO รับนโยบายรัฐฯ เร่งสางปัญหาราคายางพาราต่ำ เตรียมเพิ่มกำลังการผลิตเท่าตัว
TASCO เตรียมรับผลดีนโยบายรัฐฯ เร่งสางปัญหาราคายางพาราตกต่ำ หลังคมนาคมชงครม.ขอ งบฯกลางปี 59 วงเงินกว่า 1.5 หมื่นลบ. เพื่อใช้ยางมะตอยผสมยางพารา ซ่อม-สร้างถนน โดย TASCO พร้อมเพิ่มกำลังการผลิตเท่าตัว การันตีงานไม่มีสะดุด
11 ม.ค. 2559

ผู้สื่อข่าวรายงานว่า จากกรณีมีรายงานเกี่ยวกับการประชุมคณะรัฐมนตรี (ครม.) ในวันที่ 12 ม.ค.นี้ กระทรวงคมนาคมจะมีการรายงานผลการดำเนินการเกี่ยวกับการนำยางพารามาเพื่อใช้ในการก่อสร้างถนนในปี 2558-2559 ให้ ครม.รับทราบ และจะเสนอของบประมาณกลางปี 2559 วงเงิน 15,000 ล้านบาท เพื่อการจัดทำโครงการถนนที่จะบูรณะด้วยพาราแอสฟัลต์ ของกรมทางหลวง 10,000 ล้านบาท กรมทางหลวงชนบท 5,000 ล้านบาท นอกจากนี้ ยังเตรียมแผนงานที่จะนำยางพารามาใช้งานโครงการถนนในงบปี 2560 ด้วย
โดยนายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า บริษัทมีความพร้อมอย่างเต็มที่ ที่จะสามารถสนองตอบนโยบายของรัฐบาลได้ทันที โดยมีความพร้อมที่จะเพิ่มกำลังการผลิตจาก 180,000 ตันต่อปี เป็น 360,000 ตันต่อปี หรือเพิ่มขึ้นเท่าตัว ภายในอีก 4 เดือนข้างหน้า เพื่อสร้างความมั่นใจว่าบริษัทสามารถผลิตยางพาราแอสฟัลต์ให้ได้เพียงพอกับความต้องการ
“เราพร้อมที่จะสั่งซื้อยางพารามาใช้ในการมาผลิตดังกล่าว 10,000 ตันจากผู้ผลิตทันที เพื่อสร้างความมั่นใจว่าบริษัทมีความพร้อมที่จะดำเนินการผลิตโดยไม่เกิดการสะดุด เพื่อสนองนโยบายของรัฐบาล ที่เร่งดำเนินการแก้ไขปัญหาราคายางตกต่ำ และเพื่อเป็นการบรรเทาผลกระทบให้กับเกษตรกรชาวสวนยางพารา” นายชัยวัฒน์กล่าวในที่สุด
ทั้งนี้ TASCO ถือเป็นผู้นำและเป็นผู้ผลิตรายแรกที่สามารถผลิตยางมะตอยผสมยางพารา ตามคุณสมบัติที่กำหนดขึ้น โดยจำหน่ายยางมะตอยผสมยางพาราทั้ง CSS-1h (EMA) ซึ่งเป็นยางมะตอยน้ำผสมยางพาราที่ใช้ในการฉาบผิวทางแบบพาราสเลอรี่ซีล และยางมะตอยเอซีผสมยางพาราหรือพาราเอซี ที่ใช้ในงานแอสฟัลต์คอนกรีต โดยมีส่วนแบ่งการตลาด (มาร์เก็ตแชร์) มากกว่า 60% ผ่านลูกค้าจำนวนมากที่ส่วนใหญ่เป็นคู่สัญญางานกับส่วนราชการ รวมทั้งบริษัทในกลุ่มที่เคยรับงานทำถนนโดยใช้ยางมะตอยผสมยางพารามาหลายโครงการ ซึ่งผลงานที่ผ่านมาเป็นที่ยอบรับและได้รับการรับรองให้เป็นผู้รับเหมาชั้นพิเศษของกรมทางหลวง และเป็นผู้รับเหมาชั้นหนึ่งของกรมทางหลวงชนบท
ขณะเดียวกันบริษัทยังมีโรงงานผลิต และคลังเก็บยางมะตอยที่กระจายอยู่ทั่วทุกภูมิภาคของประเทศ พร้อมรถบรรทุกเพื่อการขนส่งยางมะตอยของบริษัทเองมากกว่า 300 คัน